गोदान दिल्ली , सेप्तेम्बर 25 : भारतनि गाहाय मनट्री नारेन्ड्र मोडीआ आयुष्मान भारत स्किमनि गेजेरजों जारिमिनारि गुनगोनां प्रधान मंत्री जन आरोग्य योजना ( PMJAY ) स्किमखौ सेप्तेम्बर दाननि 23 अक्तआव फोसावदोंमोन जायखौ 'गरिब थाखोनि मोनसे खाफाल बेखेवनाय योजना' होन्नानै बुंनाय जादों । बे योजना एबा स्किमनि गेजेरजों देहायारि बिथिंआव बोसोरफ्रोमबो नखरसेआव 5 लाख रांनि अनसुंथाय मोनगोन होन्ना बुंदों जाय स्किमखौ हादोरनि मोन 5 गुबुन गुबुन हादोरसाफोर फारियै दिल्ली , उड़ीसा , केराला , पान्जब आरो तेलंगाना हादोरसाफोरा गनायनानै लायाखै । बैफोर बिजेपि नङै हादोरसाफोरा आयुष्मान भारत स्किमखौ गनायनानै लायाखै आरो बिथांमोनहा बुंङोदि , " बे योजना एबा स्किमखौ भारत सरकारा सोदांआ जायखौ बुहुमनि देरसिन सरकारजों होजानाय देहायारि हाबाफारि " होन्नानै बुङो । जेब्लासिम बिथांमोनि जेंनाखौ सुस्रांआ अब्लासिम जोंनि हादोरसायाव साबसिन देहायारि स्किमफोरदं होन्ना बिथांमोनहा बुंबावो । CPI - M राजखान्थि दोलोजों खुंजानाय केराला हादोरसानि गिबि मनट्री पिनारायी भिजयान बिथांआ मिरु सरकारनि स्किमखौ बायदि बायदि रावजों सोंखारियो । केराला हादोरसानि रां बिफान्नि मनट्री टमास आइस्साक बिथांआ गावनि सोशल मीडिया ट्वीटरनि गेजेरजों सोंखारिनानै बायदि बायदि सोंथि सोंदों , जेरै सरकारा माबोरै बे स्किमखौ सोदांनो हागो जाय स्किमआ बेसेबा गेदेर । बेयो मोनसे बिजेपि सरकारनि गेदेरथार सुबुंफोरखौ थगायनाय होन्ना बिथांआ बुंबावो । 
भारतनि मोन 5 हादोरसाफोरा आयुष्मान भारत स्किमखौ गनायनानै लायाखै , बेयाव मानि थाखाय